Légiósaink: Németh Krisztián mezszámot kapott a Liverpool első csapatánál
Németh Krisztián mezszámot kapott a Liverpool első csapatánál
Tavaly május végén szerződött a Liverpool csapatához két magyar csatár, Németh Krisztián és Simon András, augusztus közepén pedig csatlakozott hozzájuk a kapus, Gulácsi Péter is. A három magyar fiatallal soraiban megnyerte a tartalékbajnokságot a Liverpool-fakó, és a tartalékok házi gólkirálya, Németh a mostani felkészülési időszak kezdetén bemutatkozhatott a felnőttcsapatban. Mára pedig már mezszáma is lett.
Németh Krisztián az 55-ös számú mezt viseli majd, ami azt jelenti, hogy a felnőttek között övé a legmagasabb számozás. Mindez egyben azt is jelenti, hogy Németh immár hivatalosan is a felnőtt keret tagja – még akkor is, ha ez a keret csak a felkészülési mérkőzésekre állt össze és a magyar csatár mellett még 33 játékos szerepel benne.
Noha még nem dőlt el hivatalosan, és nem is jelenthetjük ki, hogy Németh megragadt Fernando Torres, Dirk Kuyt és Robbie Keane mellett, ám a korábbiakhoz képest jelentős előrelépés, hogy már saját mezszáma van.
A klub hivatalos honlapján tavalyi igazolásuk óta a három magyar – ahogy a többi tartalék is – az első keret játékosaival együtt szerepelt – mezszámok nélkül. Mára honfitársaink közül egyedül Németh neve mellett szerepel jelenleg az 55-ös mezszám – igaz, a Villarreal és a Rangers elleni edzőmeccsen még a húszas számot viselte.
Hogy aztán a ’pool szertárosainak sikerült-e a Rangers szombati legyalulása – 0–4 Glasgow-ban... – óta beszerezni néhány 55-ös számú mezt, vagy sem, az legkésőbb kedd este hét órakor kiderül.
Ekkor a Liverpool a norvég Valerenga otthonában játssza harmadik felkészülési mérkőzését, és az angolok keretében ez alkalommal is ott található Németh Krisztián.
Szép lassan kezdenek úgy állni a dolgok, hogy nem lesz igaza a magyar válogatott szövetségi kapitányának, Erwin Koeman ugyanis azt tanácsolta, hogy menjen el kölcsönbe egy alacsonyabb osztályú csapathoz, mert nem tud bekerülni a Liverpool első csapatába.
Nos, a kapitány vélhetően nem hallott még a Leeds nyári eleji érdeklődéséről, amikor – szigetországi források szerint – Németh azzal utasította vissza a korábbi BL-elődöntős, jelenleg harmadosztályú klubot, hogy ő inkább a Liverpool első csapatába szeretné beverekedni magát.
Bejegyezte: blogman dátum: 14:55